Aristavos dvaras

Aristavos dvaras (lenk. Orwistów, anksčiau vadintas Arvistavos, Arvistavo, Orvistovos dvaru) – Kėdainių rajone stovėjęs dvaras, apie 7 km į šiaurę nuo Kėdainių, kairėje kelio į Panevėžį pusėje, Obelies ir Malčiaus upelio santakoje. Pagal XX a. 3–4 deš. administracinį suskirstymą dvaras vadintas Aristava I, siekiant jį atskirti nuo netoliese buvusio Aristavos II dvaroJustas Rimavičius. Aristavos dvaro I istorija 1803–1940 m. vdu.lt p. 4. 1987 m. dvaro rūmai perkelti į Lietuvos etnografijos muziejų. Buvusioje dvarvietėje išlikusi dvaro daržinė ir nedidelis gyvenamasis namas. 

2016 m. Aristavos dvaro rūmai buvo restauruoti. Tam tikslui panaudota 50 procentų autentiškų medžiagų, o tai, pasak specialistų, yra labai daug. Lietuvos etnografijos muziejuje pastatas anksčiau vadintas Aristavėlės dvaro pavadinimu.
miniatiūra|240px|left|Sietynas svetainėje

 Istorija 
1371 m. dvaras pirmą kartą minimas kaip bajoro Algimanto valdos kryžiuočių (Vartbergės) kronikoje.

Į savitą Aristavos dvaro architekturą dar XX a. pr. dėmesį atkreipė žinomas kraštotyrininkas Zigmantas Gliogeris. Savo 1907 m. išleistame veikale Budownictwo drzewne i wyroby z drzewa w dawnej Polsce Aristavos ponų rūmų statybą jis nukelia į Lietuvos-Lenkijos-Saksonijos valdovo Augusto II laikus. Tarp dvylikos kambarių išsiskyrė valgomasis, dekoruotas freskomis.Budownictwo drzewne i wyroby z drzewa w dawnej Polsce, T. 1 i 2 - Warszawa, 1907 S. 336-338 

1980 m. dvaro rūmus valstybei atidavė tuometis „Sniečkaus” kolūkis. 1987 m. dvaras išardytas, vėliau pervežtas ir sandėliuotas Lietuvos etnografijos muziejuje, kur atstatytas 2010 m.

Buvusių rūmų vietoje 1988 m. atlikti žvalgybinio pobūdžio archeologiniai tyrimai. Pagal atliktus J. Jurginio ir A. Vojevodskaitės Aristavėlės (Aristavos) dvaro istorinius tyrimus, Arvistos, Arvistavos, Orvistavos pavadinimas minimas kryžiuočių kronikose jau XIV a. antroje pusėje. Tai buvo regioninis – administracinis centras Upytės žemėje. XVI – XVII a. Aristavos dvarą valdė Šiukštų giminė, kuri 1700 m. jį pardavė Zabieloms. 1803 m. dvarą už du tūkstančius olandiškų auksinių nusipirko Teodoras ir Samuelis Medekšos. Pastarieji savininkai dvaro sodybą pertvarkė naujam gyvenimo būdui, bet išsaugojo barokinį dvaro siluetą. XIX a. dvaras buvo nuomojamas, o jo savininkai gyveno Kaune. 1940 m. Aristavos dvaras buvo nacionalizuotas. Pokario metais dvaro rūmuose įsikūrė kolūkis, įrengti butai.

 Architektūra 
Statinys įkurdintas tolėliau nuo etnografinių sodybų, muziejaus teritorijos šiaurės vakariniame pakraštyje. Tai vienintelis toks išlikęs pastatas Lietuvoje. Nors dvaras tris kartus perstatytas, jis išliko gana originalus – reprezentuoja medinę rūmų architektūrą, primena istorinius įvykius ir asmenybes. Pasak vietos gyventojų, kadaise juose viešėjo ir aukšto rango Napoleono kariškiai, dideliame kamine nuo persekiojančių rusų kareivių slėpėsi septyni sukilėliai.

Rūmai nepasižymėjo dideliu masteliu ir prabanga, tačiau gerai išlaikė tipišką bajoriškos rezidencijos vaizdą, kurios palikime geriausiai atsispindi viduriniojo bajorijos sluoksnio materialinė ir dvasinė kultūra. Pastato išorė ir vidus pergyveno kelias rekonstrukcijas. Iš seniausio, baroko laikotarpio, išlikęs puošnus ekspresyvus laužytos konfigūracijos stogas su profiliuotais karniziniais apvadais. Rūmų stogas, kaip ir kitados, uždengtas drėgmei ir puvimui atspariomis drebulių skiedromis – malksnomis. Stogas laiptuotas, keturšlaitis. Buvo pakeista klasicistinė planinė struktūra ir apšildymo sistema, iš šio laikotarpio vertingiausia sienų ir lubų tapyba, susipinanti su liaudiškais motyvais. Per antrąją rekonstrukciją XIX a. pabaigoje buvo perplanuota pietrytinė rūmų dalis, pristatytas 6 kolonų portikas. Labiausiai rūmai pasikeitė ir buvo nugyventi sovietmečiu: salė ir didieji kambariai suskirstyti pertvaromis, įrengti butai, perstatytos krosnys, viename rūmų gale laikytos kiaulės. 

2015 m. rudenį į dvaro sodybą atkeltas Grybų dvaro svirnas – lobynas, muziejuje stūksojęs nuo 1968 m. pavienių trobesių sektoriuje.Prasidėjo grybų dvaro svirno – lobyno restauravimo darbai Pirminėje vietoje (Švenčionių raj., Sarių sen.) jis stovėjo gerajame kieme atokiau nuo ponų namo, saugiu atstumu gaisro atveju. Grakščios architektūros pastatas ne tik puošė dvaro sodybą, bet ir reiškė kilmingą šeimininko statusą. Pastatas kvadratinio plano, 6 x 6 m ploto, 6 m aukščio sienomis, dviaukštis, su galerijomis. Raiškaus silueto, su laiptuotu keturšlaičiu stogu, viršuje – bumbulu.

 Galerija 

 Šaltiniai 

 Nuorodos 

 Aristavėlės dvaro atstatymas Rumšiškėse 
 Ne kartą perkelti pamatai ir madų vėjai sijose. Aristavėlės dvaras | bernardinai.lt
 ''Architektūros objektai. Aristavėlės dvaras 
 Aristavos ir Aristavėlės dvarai nuotraukose (miestai.net) 
 Duris atvėrė Aristavėlės dvaras

Kategorija:Kėdainių rajono dvarai
Kategorija:Lietuvos liaudies buities muziejus